Lekke huisies aan die kus vir Desember - LekkeSlaap Blog
Lekke huisies aan die kus vir Desember
deur Lisa Croeser op 14 Oktober 2021
Na 'n lang jaar is daar niks so lekker soos om jou kar te pak, jou gesin in te laai en net die pad te vat nie. Desember se gees, die sonskyn en vakansietyd beteken net een ding: Dis tyd om see toe te gaan! Daarom het LekkeSlaap vir jou dié lysie met 'n paar lekke huisies in kusdorpies opgestel sodat julle ook hierdie jaar herinneringe by die see kan maak!
At the Beach, Oos-Kaap
Plek vir: 2 (2 kinders kan ook geakkommodeer word)
As jy en jou ander helfte 'n bietjie tyd alleen nodig het en mal is oor die see, is At the Beach nét waar julle moet bespreek. Dié selfsorg-eenheid bied privaatheid en die geleentheid om die branderplankryers of dolfyne sommer van jou bed af te aanskou. Buite op die dek is daar sonstoele en braaigeriewe vir 'n luilekker middag en julle kan die plankpaadjie na die strand neem om die dag af te sluit.
Santa Rosa, KwaZulu-Natal
Plek vir: 6
Santa Rosa is 'n versteekte juweel naby die oewer van die St. Lucia-meer. Hier kan julle heel vakansie lank in die plonspoel afkoel, die woud verken, na die strand stap, sommer net lekker braai of heerlike disse in die ten volle toegeruste kombuis optower.
Knysna Houseboats, Wes-Kaap
Plek vir: 4 volwassenes of 'n gesin van 5
Wie wil dan nou nie in die somer rég op die water wees nie? Kom doen iets nuut en bespreek 'n wegbreek by Knysna Houseboats. Elke boot het 'n skeepskombuis wat vir selfsorg toegerus is en buite op die dek kan julle die vis wat julle gevang het braai of in die son baai en die stilte geniet.
Santorini Unit N, KwaZulu-Natal
Dié drieslaapkamerwoonstel is in die hartjie van Margate en is ideaal vir diegene wat mal is oor 'n see-uitsig. Julle kan tjop-tjop by die strand en al die dorp se geriewe van hier af uitkom. Die hoogtepunt van die woonstel is die balkon waarop julle heel dag kan sit en die uitsig inneem.
The Penthouse at Riverview Waterfront Estate, Oos-Kaap
Plek vir: 4
Waar: Port Alfred
Afgeleë visvang-geleenthede, veilige rotspoele, 'n uitsig oor die reservaat, 'n tennisbaan, muurbalbaan en 'n swembad wag op julle as julle 'n wegbreek by The Penthouse at Riverview Waterfront Estate bespreek. Om nie eens te praat van die privaat sleephelling en jetty op die Kowierivieroewer nie!
Linga Longa, Wes-Kaap
Met só 'n uitsig kan niemand mos nee sê vir 'n lekker wegbreek by die see nie. Linga Longa is 'n selfsorgwoonstel met 'n pragtige uitsig in Gordonsbaai. Daar is 'n lekker groot stoep met stoepmeubels, 'n draagbare braai en 'n uitsig oor Valsbaai. Die woonstel is net 230 m vanaf Bikini-strand en die hawe waar julle heel dag kan ontspan.
Tampat Senang, Wes-Kaap
Tampat Senang spog met twee selfsorgwoonstelle wat elk geskik is vir vier gaste. Die uitsigte is om van te droom en die woonstel het al die goedjies wat 'n vakansie nog lekkerder maak, soos DStv, gratis WiFi en 'n privaat ingang. Kom bespreek hiér as julle beplan om die Tuinroete dié Desember te verken.
Loeriewood Garden Apartment, Wes-Kaap
Plek vir: 3
Ons is absoluut mal oor dié bekoorlike huisie. Die groen omgewing en voëlkykgeleenthede maak dit die ideale plek om stil te raak. Die eenheid het 'n privaat stoep en eetarea buite in die tuin wat verseker dat julle die groenigheid behoorlik kan waardeer. Die resensies getuig van die eienaars se vriendelikheid, wat mos altyd lekker is as 'n mens met vakansie is!
Treedom Villas and Vardos, Wes-Kaap
Die unieke dubbelverdieping-villa is in die hartjie van die Tuinroete en is nie net mooi versier nie, maar ook goed toegerus. As die hitte julle effe vang kan julle in die gemeenskaplike swembad afkoel en as julle 'n opkikker nodig het kan julle die sauna op versoek gebruik.
Desember-herinneringe is vir elke gesin so spesiaal en nóg meer as julle heel vakansie lank op die strand kan lê, seekosdisse geniet en in die oulike kusdorpies van ons land rondstap. Waarvoor wag jy? Bespreek 'n plekkie voor elkeen opgeraap is!